ร้าน Stone and Star ตั้งอยู่ในซอยชิดลมประมาณ 600 เมตร หลังห้างเซนทรัลชิดลมติดกับร้านสตาร์บัค เป็นร้านโทนสีดำด้านในตกแต่งสวยงามเหมือนอยู่ในจักรวาล มีดวงดาวบนผนังด้านบนด้วย ตอนกลางคืนจะสวยงามมากๆ เลยค่ะ ร้านตกแต่งได้สวยงามมากจริงๆ ค่ะ ค่าตกแต่งร้านประมาณ 30 ล้านเองค่ะ????????????

ก่อนอื่นต้องขอขอบคุณ wongnai ที่เชิญมาร่วมรับประทานอาหารที่ร้าน Stone and Star รวมทั้งเจ้าของร้านที่น่ารักและเป็นกันเองดีมากๆ ออกมาแนะนำเมนูอาหารของทางร้านด้วยตัวเองเลย เมนูที่ทางร้านแนะนำ

~~~ เมนูอาหาร~~~

- เชฟสลัด ราคา 390 บาท เป็นสลัดผักสดกรอบอร่อย ท๊อปด้วยวัตถุดิบชั้นเยี่ยมอย่างหอยเชลล์ กุ้ง ปูนิ่ม ไก่ย่างและไข่กุ้ง ทานคู่กับน้ำสลัดบัลซามิครสออกเปรี้ยวทานแล้วอร่อยไม่เลี่ยนดีค่ะ จานนี้เพื่อสุขภาพแถมยังอร่อยมากๆ ด้วยค่ะ

- กากหมูพริกเกลือ ราคา 230 บาท จานนี้เหมาะเป็นกับแกล้มสำหรับนักดื่มดีมากๆ เลยค่ะ กากหมูกรอบกรุบทอดได้แห้งไม่มัเลี่ยนเลย คลุกเคล้าจนเข้าเนื้อเค็มๆ เผ็ดเล็กน้อยอร่อยทานเพลินไปเลยค่ะ สำหรับจานนี้แนะนำเลยค่ะ

- ลาบคั่วหมูเป็ดกรอบ ราคา 240 บาท เป็นลาบที่รสชาติสุภาพมากไม่เผ็ดไม่เปรี้ยวรสชาติค่อนข้างจะธรรมดา แต่ที่น่าสนใจคือจากลาบหมูปกติก็เพิ่มเป็ดหั่นเป็นชิ้นเล็กทอดจนกรอบคลุกเคล้ากับลาบหมูเพิ่มรสชาติให้จานนี้อร่อยขึ้นค่ะ

- ไก่เหลืองบางแสน ราคา 230 บาท เป็นไก่ย่างสีเหลืองทอง ใช้เนื้อตรงสะโพกที่ค่อนข้างมันคลุกเคล้าเครื่องเทศย่างแบบไม่สุกจนเกินไปเนื้อนุ่มหอมกลิ่นสมุนไพรเบาเบา มีน้ำจิ้มให้เลือก 2 แบบ น้ำจิ้มไก่และน้ำจิ้มแจ่ว อร่อยทั้ง 2 แบบ เสิร์ฟพร้อมข้าวเหนียวร้อนๆ 

- ปลากระพงทอดน้ำปลา ยำมะม่วง ราคา 450 บาท ปลากระพงแล่เนื้อเป็นชิ้นๆ ทอดจนกรอบ วางบนตัวปลาที่ทอดกรอบเช่นกัน ราดด้วยยำมะม่วงรสชาติเปรี้ยวหวาน ปลาเนื้อหวานสดดีค่ะ กรอบนอกนุ่มใน ทานเล่นก็เพลินดีมากๆ สำหรับจานนี้ รสชาติกลมกล่อมอร่อยดีมากๆ 

- ต้มยำหมูสับน้ำข้น ราคา 290 บาท มาเสิร์ฟเป็นหม้อไฟร้อนๆ รสชาติเข้มข้นเปรี้ยวเผ็ดกำลังดีไม่จัดจ้านมากจนเกินไป ชอบตรงที่เห็ดหลายชนิดในหม้อเยอะดี ทานเพลินไปเลย ส่วนตัวชอบทานเห็ดเลยค่อนข้างชอบต้มยำหม้อนี้ค่ะ

- ซี่โครงแกะหมักเครื่องเทศย่าง ราคา 790 บาท มาเสิร์ฟ 3 ชิ้นใหญ่ๆ เนื้อนุ่มไม่เหม็นสาบด้วยค่ะ ยกนิ้วให้วิธีกำจัดกลิ่นสาบแกะเลยค่ะสำหรับร้านนี้ ปกติจะทานเนื้อแกะได้น้อยมากเพราะจะมีกลิ่นแรงมาก แต่สำหรับซี่โครงแกะของร้านนี้ทานได้ทั้งชิ้นเลยค่ะ รสชาติอร่อยลงตัวเข้มข้นเข้าเนื้อดีมากๆ แนะนำจานนี้เลยค่ะ ห้ามพลาด

- ล๊อปสเตอร์ผัดพริกเกลือ ราคา 1,350 บาท ล๊อปสเตอร์ตัวโตเนื้อหวานนุ่ม เคี้ยวหนึบๆ เนื้อแน่นดีมากๆ รสชาติเข้าเนื้อพริกเกลือเค็มๆ มันๆ เผ็ดนิดๆ อร่อยเด็ดสมราคาดีมากๆ แต่ทานยากไปนิดตรงช่วงกล้ามที่ใหญ่โตเปลือกแข็งแกะเนื้อยากไปนิด แต่ช่วงตัวกุ้งผ่าครึ่งมาอย่างดีทานง่ายดีมากๆ เนื้อก็เยอะมากด้วยค่ะ เป็นอีกจานที่ห้ามพลาด จานเด็ดแนะนำเลยค่ะ

~~~ เมนูของหวาน~~~

- เครปกล้วยหอมนูเทลล่า ราคา 180 บาท เป็นเครปชิ้นใหญ่ใส้ทะลักด้วยครีมสด เนื้อเครปเหนียวนุ่ม ตกแต่งด้วยกล้วยหอมราดด้วยชอกโกแลตนูเทลล่ารสชาติเข้มข้น เพื่อนๆ ที่ได้ชิมบอกว่าอร่อยมากติดใจเครปรสชาตินี้กันทั้งนั้นเลยค่ะ เสียดายมากไม่ได้ชิมเพราะไม่ทานกล้วยหอม???????? เลยอดไปตามระเบียบ

- เครปผลไม้รวม/ เครปสตอเบอรี่ ราคา 180 บาท รสชาติอร่อยทุกรสชาติต่างกันตรงเครปสตอเบอรี่จะมีซอสสคอเบอรี่ราดบนครีมสดที่สอดใส้อยู่ด้านในด้วยทำให้ฟินมากกว่าผลไม้รวมนิดหน่อยค่ะ แต่ความอร่อยของแป้งเครปที่เนื้อเหนียวนุ่มเครี้ยวหนึบๆ อร่อยดีค่ะ 

~~~เมนูเครื่องดื่ม~~~

**Mocktails**

- Roseberry Quartz ราคา 220 บาท เป็นเครื่องดื่มรสเปรี้ยวอมหวาน ทานแล้วสดชื่นดีค่ะ สีสวย ตกแต่งสวยงามและก็อร่อยมากค่ะ

- Amber Myth ราคา 220 บาท เป็นเครื่องดื่มรสเปรี้ยวอมหวานที่มีส่วนผสมของบ๊วยดอง น้ำเสาวรส น้ำมะนาว เติมความหวานด้วยไซรัป ผสมเข้าด้วยกันจนเป็นเครื่องดื่มสีอำพันแก้วนี้

- Ruby Sky ราคา 220 บาท เครื่องดื่มรสเปรี้ยวตระกูลเบอรี่ สีแดงสวยสดใส ทานแล้วสดชื่น อร่อยชื่นใจดีมากสำหรับเครื่องดื่มแก้วนี้

** Cold Drinks**

- Moon Stone ราคา 160 บาท เป็นเครื่องดื่มปั่นที่มีส่วนผสมของกล้วยหอมปั่น 

- Ovaltine Volcano ราคา 120 บาท เป็นเครื่องดื่มปั่นที่มีส่วนผสมของโอวัลตินเข้มข้นออกหวานจัดไปนิด โรยหน้าด้วยผงโอวัลติน

- Jello Submarine (Yakult Pipo) ราคา 140 บาท  เป็นเครื่องดื่มปั่นที่มีส่วนผสมของยาคลูย์และปีโป้ รสชาติเปรี้ยวหวาน

- Ice Thai Tea Latte ราคา 90 บาท เป็นเครื่องดื่มชาไทยลาเต้เย็น สีสวยแบ่งชั้นอย่างชัดเจน ฟองนมด้านบนสุด ตามด้วยชาไทยเข้มข้นสีน้ำตาลด้านล่างสุดเป็นนมสด พอผสมรวมกันจะออกเป็นสีอิฐสวยงามดีมากๆ สำหรับเครื่องดื่มแก้วนี้

- Green Tea Matcha Frappe ราคา 160 บาท ชาเขียวเข้มข้น 100 จากญี่ปุ่นปั่นจนเนื้อเนียนละเอียด  รสชาติกลมกล่อมอร่อย ตกแต่งด้วยถั่วกรุบกรอบและราดด้วยคาราเมลหวานมัน พร้อมด้วยคิทแคทชาเขียว แก้วนี้แนะนำเลยค่ะ อร่อยเข้มข้นชาเขียวแต่รสชาตินุ่มนวลอร่อยลงตัวดีมากๆ 

นอกจากเครื่องดื่มที่สั่งมาทานแล้วก็ยังมีเครื่องดื่มที่ผสมแอลกอฮอล์อย่าง ค๊อกเทล เบียร์ ให้คอกินดื่มได้เพลิดเพลินกันหลากหลายเมนู ร้านนี้ครบทุกรสชาติจริงๆ ค่ะ ทั้งอาหาร ขนมหวาน และเครื่องดื่ม ร้านเปิดเร็วปิดดึก ประมาณ 11.00 น. - 01.00 น.